

 REPUBLIKA HRVATSKA

VARAŽDINSKA ŽUPANIJA

 OPĆINA VINICA

 Općinsko vijeće

KLASA: 024-04/24-01/19

URBROJ: 2186-11-24-1

Vinica, 12. lipnja 2024.

Na temelju članka 20. Zakona o predškolskom odgoju i obrazovanju (“Narodne novine” br. 10/97, 107/07, 94/13, 98/19, 57/22, 101/23) te članka 30. Statuta Općine Vinica („Službeni vjesnik Varaždinske županije“ 30/20 i 09/21), Općinsko vijeće Općine Vinica donosi

**ODLUKU**

**o mjerilima za financiranje predškolskog odgoja i ostvarivanja prava prednosti upisa djece u Dječji vrtić Vinica**

**Članak 1.**

Ovom se Odlukom utvrđuju mjerila kojima se osiguravaju sredstva za zadovoljavanje javnih potreba u području skrbi o djeci radne i predškolske dobi na području Općine Vinica koju obavlja Dječji vrtić Vinica, mjerila za sudjelovanje roditelja u ekonomskoj cijeni programa Vrtića, način ostvarivanja prednosti kod upisa djece u Vrtić kao i druga pitanja vezana uz odnose Općine Vinica (u daljnjem tekstu: Osnivač) i Dječjeg vrtića Vinica (u daljnjem tekstu: Vrtić).

**Članak 2.**

 Javne potrebe u djelatnosti skrbi o djeci rane i predškolske dobi Općine su:

 -redoviti programi njege, odgoja, obrazovanja, zdravstvene zaštite, prehrana i socijalne skrbi djece rane i predškolske dobi

 -program predškolske za djecu u godini pred polazak u osnovnu školu koja nisu uključena u redoviti program

 -drugi programi u skladu s potrebama djece, zahtjevima roditelja i mogućnostima Općine.

**Članak 3.**

 Sredstva za javne potrebe u djelatnosti predškolskog odgoja na području Općine osiguravaju se:

 -u proračunu Osnivača

 -u proračunu ostalih jedinica lokalne samouprave, u slučaju da djeca s njihovog područja koriste djelatnost predškolskog odgoja na području Osnivača

 -u državnom proračunu

 -prodajom usluga na tržištu i drugih izvora sukladno zakonu.

**Članak 4.**

 Sredstva za program predškole osiguravaju se:

 -u proračunu Općine

 -u državnom proračunu

 -u proračunu ostalih jedinica lokalne samouprave, u slučaju da djeca s njihovog područja koriste program predškole na području Osnivača.

**Članak 5.**

 Ekonomsku cijenu redovitog desetosatnog programa Vrtića utvrđuje Općinsko vijeće na prijedlog Upravnog vijeća Dječjeg vrtića Vinica.

 Ekonomska cijena programa predškolskog odgoja obuhvaća troškove utvrđene Državnim pedagoškim standardom predškolskog odgoja i obrazovanja, odnosno troškove: izdatke za radnike, prehranu djece, uvjete boravka djece, nabavu namještaja i opreme te nabavu sitnog materijala.

**Članak 6.**

 Učešće roditelja u ekonomskoj cijeni redovitog programa predškolskog odgoja je 30 %.

 Svi roditelji plaćaju isti iznos učešća bez obzira na visinu prihoda i materijalne prilike domaćinstva. Prava i obveze koje ostvaruju roditelji djece upisane u vrtić, jednako se primjenjuju i na skrbnike te druge osobe koje uzdržavaju i upisuju djecu u Vrtić.

**Članak 7.**

 Razlika sredstava između stvarne ekonomske cijene redovitog programa i učešća roditelja- korisnika usluga u ekonomskoj cijeni redovitog programa za dijete koje ima prebivalište na području Općine Vinica, podmiruje Osnivač.

 Općina Vinica podmiruje 70 % ekonomske cijene redovitog programa Dječjeg vrtića Vinica za djecu s prebivalištem na području Općine Vinica.

 Općina Vinica podmiruje 70 % ekonomske cijene redovitog programa Dječjeg vrtića Vinica za djecu s prebivalištem na području Općine Vinica, upisanu u redoviti predškolski program ustanove u drugim jedinicama lokalne samouprave ukoliko nema mjesta za upis u Dječjem vrtiću Vinica, uz potvrdu Dječjeg vrtića Vinica.

 Općina Vinica podmiruje 30 % ekonomske cijene redovitog programa Dječjeg vrtića Vinica za djecu s prebivalištem na području Općine Vinica, upisanu u redoviti predškolski program ustanove u drugim jedinicama lokalne samouprave ukoliko ima mjesta za upis u Dječjem vrtiću Vinica.

 Ukoliko dijete nema prebivalište na području Općine Vinica, punu ekonomsku cijenu dječjeg vrtića podmiruje sam roditelj.

**Članak 8.**

 Roditelji su dužni obvezu učešća u ekonomskoj cijeni podmiriti najkasnije do 15. u mjesecu za tekući mjesec uplatom na poslovni račun Vrtića.

**Članak 9.**

 Roditelji s više djece u vrtiću ostvaruju pravo na umanjenje u cijeni programa:

1. Za druge dijete umanjuje se sudjelovanje za 20 %
2. Za treće dijete umanjuje se sudjelovanje za 30 %
3. Za četvrto i svako slijedeće dijete u Vrtiću roditelj se oslobađa sufinanciranja.

**Članak 10.**

Ukoliko dijete iz opravdanih razloga (bolest ili oporavak nakon bolesti) ne koristi usluge vrtića kontinuirano najmanje 10 dana, na temelju dostavljene dokumentacije (liječničke potvrde) učešće roditelja u ekonomskoj cijeni umanjuje se za 10 %.

 Ukoliko je dijete odsutno svih radnih dana u mjesecu neovisno o razlozima iz prethodnog stavka, iznos učešća roditelja umanjuje se za 20 %. Ova olakšica se može koristiti za najviše 2 mjeseca u kalendarskoj godini.

 Ukoliko je dijete odsutno zbog povrede za vrijeme boravka u vrtiću, roditelj se u potpunosti oslobađa plaćanja učešća.

 Roditelji ostvaruju olakšicu temeljem pisane zamolbe i priložene odgovarajuće dokumentacije kojom dokazuju pravo na olakšicu.

 Upravno vijeće Dječjeg vrtića Vinica može u posebnim slučajevima (teška bolest djeteta ili člana obitelji, smrtni slučaj u obitelji, ostale okolnosti zbog otežane socijalne situacije u obitelji i slično) donijeti Odluku o umanjenju cijene usluge.

 Za vrijeme kolektivnog godišnjeg odmora iznos učešća roditelja za isti se mjesec umanjuje za 20 %.

**Članak 11.**

Prednost upisa u Vrtić imaju djeca čiji najmanje jedna roditelj ima prebivalište na području Općine Vinica, a ukoliko ima slobodnih mjesta u pojedinim odgojnim skupinama mogu se upisati i djeca čiji roditelji imaju prebivalište na području drugih jedinica lokalne samouprave.

Prednost pri upisu u dječji vrtić kojem je osnivač jedinica lokalne ili područne (regionalne) samouprave za iduću pedagošku godinu imaju djeca koja do 1. travnja tekuće godine navrše četiri godine života.

Ukoliko Vrtić ne bude u mogućnosti upisati svu prijavljenu djecu, prednost pri upisu u Vrtić imaju djeca s prebivalištem na području Općine Vinica prema slijedećem redoslijedu:

-djeca roditelja invalida Domovinskog rata,

-djeca iz obitelji s troje ili više djece,

-djeca oba zaposlena roditelja,

-djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja,

-djeca samohranih roditelja,

-djeca jednoroditeljskih obitelji,

-djeca osoba s invaliditetom upisanih u Hrvatski registar osoba s invaliditetom,

-djeca koja su ostvarila pravo na socijalnu uslugu smještaja u udomiteljskim obiteljima,

-djeca roditelja koji primaju doplatak za djecu ili roditelja korisnika zajamčene minimalne naknade.

U slučajevima da više kandidata ostvaruje pravo prednosti iz prethodnog stavka, pravo presnosti ostvaruje se prema slijedećem redosljedu:

-vrijeme čekanja na listi za upis u Vrtić

-djeca koji već imaju braću u primarnom programu Vrtića

-zdravstveno stanje u obitelji (invalidnost, teže bolesti članova obitelji)

-socijalni status obitelji

-podmirene obveze prema Općini Vinica i Dječjem vrtiću Vinica

Prilikom prijave djeteta u vrtić, roditelji su dužni dostaviti podatke odnosno dokaz o ispunjavanju kriterija za ostvarivanje prednosti pri upisu.

**Članak 12.**

 Na temelju utvrđenog Plana upisa djece, Vrtić objavljuje oglas za upis djece u Vrtić.

**Članak 13.**

Stupanjem na snagu ove Odluke, prestaju važiti Odluka o mjerilima za financiranje predškolskog odgoja i ostvarivanju prava prednosti upisa djece u Dječji vrtić Vinica („Službeni vjesnik Varaždinske županije“ 55/20), Odluka o izmjenama i dopunama Odluke o mjerilima za financiranje predškolskog odgoja i ostvarivanju prava prednosti upisa djece u Dječji vrtić Vinica („Službeni vjesnik Varaždinske županije“ 9/21) i Odluka o izmjenama i dopunama Odluke o mjerilima za financiranje predškolskog odgoja i ostvarivanju prava prednosti upisa djece u Dječji vrtić Vinica („Službeni vjesnik Varaždinske županije“ 126/21).

**Članak 14.**

Ova Odluka stupa na snagu 1. srpnja 2024. godine i objaviti će se u “Službenom vjesniku Varaždinske županije”.

 **PREDSJEDNIK**

 **Općinskog vijeća Općine Vinica**

 **Predrag Štromar**